ຈີນ ​ແລະ ASEAN ​ຕົກລົງ​ກັນ ສ້າງ​​ຂອບ ກົດການ​ປະພຶດ ຢູ່​​ທະ​ເລ​ຈີນ​ໃຕ້ 
​ເຈົ້າໜ້າທີ່​ຂັ້ນສູງ​ຈາກກຸ່ມ ASEAN ​ແລະ ​ຈີນ ​ໄດ້​ເຫັນ​ດີ​ນໍາ​ກັນ ຕໍ່​​ຂອບດັ່ງກ່າວ​ ທີ່​​ສ້າງຂໍ້​ຊີ້​ນໍາ ສໍາລັບ​ສັນຍາຂັ້ນ​ສຸດ​ທ້າຍຂຶ້ນນັ້ນ.
ຈີນ ແລະສະມາຄົມບັນດາປະເທດໃນເຂດຕາເວັນອອກສຽງໃຕ້ ຫລື ASEAN ໄດ້ ຕົກລົງກັນ ກ່ຽວກັບຂອບຂອງກົດການປະພຶດ ຢູ່ໃນເຂດທະເລຈີນໃຕ້ ຊຶ່ງເປັນຄວາມ ກ້າວໜ້າ ທີ່ອາດພາໃຫ້ຄວາມເຄັ່ງຕຶງຢູ່ໃນເຂດໜ່ານນໍ້າ ທີ່ມີການຂັດແຍ້ງກັນນັ້ນ ຜ່ອນຄາຍລົງ ກະຊວງການຕ່າງປະເທດຂອງຈີນເວົ້າວ່າ ເຈົ້າໜ້າທີ່ຂັ້ນສູງຈາກກຸ່ມ ASEAN ແລະ ຈີນໄດ້ເຫັນດີນໍາກັນ ຕໍ່ຂອບດັ່ງກ່າວທີ່ສ້າງຂໍ້ຊີ້ນໍາ ສໍາລັບສັນຍາຂັ້ນສຸດທ້າຍຂຶ້ນນັ້ນ ຂໍ້ກໍານົດຕ່າງໆ ໃນນັ້ນ ໄດ້ຮັບການເຫັນດີນໍາກັນ ຢູ່ໃນກອງປະຊຸມ ທີ່ຈັດຢູ່ແຂວງ Guizhou ທາງພາກຕາເວັນອອກສຽງໃຕ້ຂອງຈີນ ຈີນໄດ້ອ້າງເອົາກໍາມະສິດເກືອບທັງໝົດໃນທະເລຈີນໃຕ້ ທີ່ເຊື່ອກັນວ່າ ເປັນແຫລ່ງ ນໍ້າມັນ ແລະບ່ອນທີ່ມີອາຍແກັສສະສົມຢູ່ຢ່າງມະຫາສານ ເຖິງແມ່ນວ່າໄດ້ມີການອ້າງເອົາກຳມະສິດບາງສ່ວນກວມກັນ ໂດຍໄຕ້ຫວັນ ແລະສະມາຊິກຂອງກຸ່ມ ASEAN ຫລາຍປະເທດ ການຂັດແຍ້ງນີ້ ໄດ້ພາໃຫ້ເກີດການແບ່ງແຍກກັນ ລະຫວ່າງບັນດາ ປະເທດໃນກຸ່ມ ASEAN ທີ່ຕາມປົກກະຕິແລ້ວ ແມ່ນພະຍາຍາມປະຕິບັດງານດ້ວຍ ຄວາມເປັນເອກະສັນກັນ ບັນຫາດັ່ງກ່າວມີຄວາມຮຸນແຮງຂຶ້ນ ໃນຊຸມປີໝໍ່ໆມານີ້ ຍ້ອນວ່າຈີນໄດ້ປະຕິບັດຕາມ ຍຸດທະສາດໃນການສ້າງເກາະທຽມ ຢູ່ໃນທະເລ ທີ່ສາມາດໃຊ້ເປັນບ່ອນສະໜັບສະໜຸນ ການອໍານວຍຄວາມສະດວກທາງທະຫານໃນເຂດພາກພື້ນໄດ້ ຍຸດທະສາດດັ່ງກ່າວ ໄດ້ເຮັດໃຫ້ເກີດການຕອບໂຕ້ຄືນ ທີ່ມີລັກສະນະເຄັ່ງຕຶງ ຈາກປະເທດອື່ນທີ່ອ້າງເອົາ ກໍາມະສິດ ແລະສະຫະ ລັດ ທີ່ໃຫ້ເຫດຜົນວ່າ ການກະທໍາຂອງຈີນ ເປັນໄພຂົ່ມຂູ່ຕໍ່ ຄວາມສາມາດໃນການເດີນເຮືອຜ່ານເຂດທີ່ມີຄວາມສໍາຄັນທາງດ້ານຍຸດທະສາດນັ້ນ ໄດ້ຢ່າງເສລີ ຮ່າງຂອງຂອບຂໍ້ຕົກລົງດັ່ງກ່າວ ໄດ້ອະທິບາຍເຖິງສັນຍາ ທີ່ຄາດວ່າຈະມີຂຶ້ນນັ້ນວ່າ "ເປັນລະບຽບການຊຸດນຶ່ງ ເພື່ອໃຊ້ຊີ້ນໍາການປະພຶດຂອງຝ່າຍຕ່າງໆ ແລະສົ່ງເສີມ ການຮ່ວມມືທາງ ທະເລ" ໂດຍກ່າວເພີ້ມເຕີມວ່າ ມັນບໍ່ແມ່ນ "ເຄື່ອງມືເພື່ອແກ້ໄຂຂໍ້ ຂັດແຍ້ງດ້ານເຂດແດນທາງທະເລ "